Gang på gang er lystsejlere gået på grund ved Asaa Havn på grund af for meget sand i sejlrenden. Søndag eftermiddag gik det galt igen, og Sæby Redningsstation måtte til undsætning. Det skriver redningsstationen på Facebook. Det drejede sig om en enlig langturssejler fra Norge, som var på vej fra det nordlige Rusland til Spanien. Redningsholdet fik sejleren trukket fri og gennemgik herefter båden for skader på ror, maskineri og skrue. Heldigvis var der ikke sket skader på nogen af delene, og båden var heller ikke sprunget læk. Derfor kunne sejleren selv fortsætte til næste havn. Redningsaktionen kunne dog have været undgået - ifølge Søfartsstyrelsens "Efterretninger for Søfarende" er Asaa Havn lukket for indløb netop på grund af velkendte problemer med tilsanding. Derfor bør lystsejlere orientere sig hos Søfartsstyrelsen, inden de sætter kurs mod Asaa Havn, lyder opfordringen.

Opsummering:
En norsk lystsejler gik sidst på eftermiddagen søndag på grund ved Asaa Havn - havnen var dog lukket på grund af tilsanding, oplyser Søfartsstyrelsen.